P6_TA(2006)0051

A görög hatóságok által véghezvitt gépkocsi-lefoglalások

Az Európai Parlament állásfoglalása a görög hatóságok által lefoglalt gépjárművekről (2005/2005(INI))

Az Európai Parlament,

- tekintettel a Parlamenthez benyújtott, a görög hatóságok által lefoglalt gépjárművekről szóló számos petícióra, valamint a Bizottság által iktatott igen jelentős számú hivatalos panaszra,

- tekintettel az EK-Szerződés 21. cikkére, ami az Unió minden polgára számára biztosítja petíció benyújtásának jogát a Parlamenthez, a 194. cikkel összhangban,

- tekintettel az EK-Szerződés 194. cikkére, amely szerint bármely uniós polgár, valamint valamely tagállamban lakóhellyel, illetve létesítő okirat szerinti székhellyel rendelkező természetes vagy jogi személy egyénileg vagy más polgárokkal vagy személyekkel közösen petíciót nyújthat be az Európai Parlamenthez a Közösség tevékenységi területére tartozó és őt közvetlenül érintő ügyben,

- tekintettel az egyes szállítóeszközök valamely tagállamba egy másik tagállamból történő ideiglenes behozatalának Közösségen belüli adómentességéről szóló, 1983. március 28-i 83/182/EGK tanácsi irányelvre [1],

- tekintettel az Európai Közösségek Bírósága 2001. július 12-én a C-262/99 Louloudakis ügyben hozott ítéletére [2],

- tekintettel az Európai Közösségek Bírósága előtt 2004. március 26-án indított Bizottság kontra Görögország keresetre (C-156/04) [3],

- tekintettel eljárási szabályzata 192. cikke (1) bekezdésére,

- tekintettel a Petíciós Bizottság jelentésére (A6-0394/2005),

A. figyelembe véve a petíció benyújtói által kiemelt lényeges ügyeket és komoly problémákat és tudomásul véve a Bíróság észrevételét arra vonatkozóan, hogy a gépjárművezetéshez való jog milyen hatással van jelenleg a személyeknek az Európai Unión belüli szabad mozgásához kapcsolódó jogokra [4],

B. mivel a petíció benyújtói eleget tettek a 83/182/EGK irányelvben meghatározott mentességre jogosító feltételeknek, különösen a forgalmi adó, jövedéki adó, és minden egyéb fogyasztói adó alóli mentesség feltételeinek a másik tagállamból ideiglenesen behozott közúti gépjárművek tekintetében, minthogy valamennyiüknek volt Görögországon kívül az Unió egy másik tagállamában "szokásos tartózkodási helye", vagyis olyan hely, ahol minden naptári évben legalább 185 napot tartózkodnak személyes és szakmai okok miatt;

C. mivel a petíció benyújtói megfelelő módon, vagyis személyazonossági igazolvánnyal vagy más érvényes okmánnyal igazolni tudták szokásos tartózkodási helyüket;

D. mivel speciális közigazgatási bírság kiszabása, és különösen átalánydíjas büntetésnek kizárólag a járművek hengerűrtartalma alapján történő megállapítása, figyelmen kívül hagyva a járművek életkorát, illetve a magasabb vámot, amely a vámtétel összegének tízszeresét is kiteheti, nem egyeztethető össze az arányosság elvével a Közösségben;

E. szem előtt tartva az Európai Unió intézményeinek és a tagállamoknak polgáraikkal szemben vállalt kötelezettségeit, ahogyan az a Szerződésekben szerepel,

1. aggodalmát fejezi ki amiatt, hogy a petíciókban hivatkozott speciális eseteket illetően a görög hatóságok nem alkalmazták a 83/182/EGK irányelvben meghatározott mentességet;

2. megállapítja, hogy ennek ellenére a görög vámhatóságok azt állították, hogy a petíció benyújtói bűnösek adóelkerülésben vagy adóelkerülés kísérletében, és nem tartották be a görög vámkódexben megállapított alaki követelményeket; úgyszintén megállapítja, hogy a petíció benyújtóit a vám tízszeresével egyenlő emelt vámtétel megfizetésére kötelezték;

3. úgy ítéli meg, hogy az igazgatási intézkedések összessége, melyeket Görögország megfelelőnek ítélt a vámkihágások területén, és amelyek eredményeként a petíciót benyújtó személyek esetében a járműért eredetileg megfizetett vételár sokszorosát állapították meg bírságként, gátolja az áruk és a személyek szabad mozgását;

4. tudatában van annak a ténynek, hogy az alkalmazandó bírságok területén érvényes közösségi jogszabályok összehangolásának hiányában, amikor az ilyen jogszabályok szerinti rendelkezések által megállapított feltételeket nem veszik figyelembe, a tagállamok saját belátásuk szerint szabhatják ki a bírságot; úgy ítéli meg mindamellett, hogy a tagállamoknak ezt a hatalmat a közösség jogszabályaival és általános elveivel, és következésképpen az arányosság elvével összhangban kell gyakorolniuk;

5. tudatában van annak a ténynek, hogy a bírság megválasztása bizonyos szállítóeszközök ideiglenes behozatalára vonatkozó jogsértési ügyekben a nemzeti jog tárgyát képezik, ahogyan annak megállapítása is, hogy számításba kell-e venni a jogsértő jóhiszeműségét; mindazonáltal úgy véli, hogy a Szerződések által biztosított szabadságok előmozdítása végett a jogsértő jóhiszeműségét számításba kell venni a rá kivetendő bírság megállapításánál, ahol az alkalmazandó szabályok meghatározása nehézséget okoz;

6. tudomásul veszi, hogy igen jelentős számú járművet foglaltak le, koboztak el és értékesítettek árverésen, ami megítélése szerint nem egyeztethető össze az Európai Unió alapjogi chartájával, különösen annak VI. fejezetével (Igazságügy), és amit nem tesz indokolttá a végrehajtás és a megelőzés követelményeire történő bármiféle hivatkozás, figyelembe véve a jogsértés súlyosságát; megjegyzi, hogy a Bíróság már korábban kimondta, hogy a "szabálytalan" járműhasználat egy másik tagállam területén különböző módokon büntethető, amelyek között nem szerepel az elkobzás;

7. úgy ítéli meg, hogy a járművek elkobzása, és az a tény, hogy a petíció benyújtóit több évre megfosztották azok használatától, ellentétes a tulajdonhoz való joggal és a szabad mozgás jogával, valamint a petíció benyújtóinak joguk van a megfelelő kártérítésre, tekintettel az elszenvedett anyagi és erkölcsi kárra;

8. szorgalmazza, hogy a görög hatóságok haladéktalanul tegyenek eleget a Görög Köztársaság Szerződés szerinti kötelezettségeinek és tartsák be a közösségi jogszabályokat, különösen a 83/182/EGK irányelvet, hogy a Bizottság visszavonhassa a keresetét;

9. amennyiben a görög hatóságok ezt elmulasztják megtenni, felszólítja a Bizottságot, hogy haladéktalanul folytassa a pert a Görög Köztársaság ellen;

10. utasítja elnökét, hogy továbbítsa ezt az állásfoglalást és az illetékes bizottság vonatkozó jelentését a Tanácsnak és a Bizottságnak, valamint a görög kormánynak és parlamentnek.

[1] HL L 105., 1983.4.23., 59. o. A 2003-as csatlakozási okmánnyal módosított irányelv.

[2] EBHT 2001., I-5547. o.

[3] HL C 106., 2004.4.30., 47. o.

[4] C-193/94 számú, Skanavi és Chryssanthakopoulos ügyben hozott ítélet, EBHT 1996., I-929. o. (36) bekezdés.

--------------------------------------------------